b'\n_START_ARTICLE_\nIspas, Vijni\xc8\x9ba\n_START_SECTION_\nIstorie\n_START_PARAGRAPH_\nLocalitatea Ispas a f\xc4\x83cut parte \xc3\xaenc\xc4\x83 de la \xc3\xaenfiin\xc8\x9bare din regiunea istoric\xc4\x83 Bucovina a Principatului Moldovei._NEWLINE_Dup\xc4\x83 cum afirm\xc4\x83 cronicarul moldovean Ion Neculce (1672-1745) \xc3\xaen lucrarea sa O sam\xc4\x83 de cuvinte: C\xc3\xa2nd au a\xc8\x99edzat pace \xc8\x98tefan-vod\xc4\x83 cel Bun cu le\xc8\x99ii, fiind Ion T\xc4\x83utul logof\xc4\x83t mare, l-au trimis sol la le\xc8\x99i. \xc8\x98i au d\xc4\x83ruit craiul le\xc8\x99escu T\xc4\x83utului aceste sate la margine: C\xc3\xa2mpul Lungu rusescu, Putila, R\xc4\x83stoaceli, Vijni\xc8\x9ba, Ispasul, Milie, Vilavce, Carapciul, Zamostie, Vasc\xc4\x83u\xc8\x9bii, Voloca. Toate acestea le-au d\xc4\x83ruit craiul le\xc8\x99escu T\xc4\x83utului logof\xc4\x83tului. \xc8\x98i au pus hotar apa Cirimu\xc8\x99ul, \xc3\xaentru o duminic\xc4\x83 diminea\xc8\x9ba. _NEWLINE_\xc3\x8en ianuarie 1775, ca urmare a atitudinii de neutralitate pe care a avut-o \xc3\xaen timpul conflictului militar dintre Turcia \xc8\x99i Rusia (1768-1774), Imperiul Habsburgic (Austria de ast\xc4\x83zi) a primit o parte din teritoriul Moldovei, teritoriu cunoscut sub denumirea de Bucovina. Dup\xc4\x83 anexarea Bucovinei de c\xc4\x83tre Imperiul Habsburgic \xc3\xaen anul 1775, localitatea Ispas a f\xc4\x83cut parte din Ducatul Bucovinei, guvernat de c\xc4\x83tre austrieci, f\xc4\x83c\xc3\xa2nd parte din districtul Vijni\xc8\x9ba (\xc3\xaen german\xc4\x83 Wiznitz)._NEWLINE_Dup\xc4\x83 Unirea Bucovinei cu Rom\xc3\xa2nia la 28 noiembrie 1918, satul Ispas a f\xc4\x83cut parte din componen\xc8\x9ba Rom\xc3\xa2niei, \xc3\xaen Plasa R\xc4\x83stoacelor a jude\xc8\x9bului Storojine\xc8\x9b. Pe atunci, majoritatea popula\xc8\x9biei era format\xc4\x83 din ucraineni, exist\xc3\xa2nd \xc8\x99i o comunitate important\xc4\x83 de rom\xc3\xa2ni. \xc3\x8en perioada interbelic\xc4\x83 a func\xc8\x9bionat aici Casa ucrainean\xc4\x83 de lectur\xc4\x83 \xc8\x99i Cabinetul de lectur\xc4\x83 "Vasile Prodan" ._NEWLINE_Ca urmare a Pactului Ribbentrop-Molotov (1939), Bucovina de Nord a fost anexat\xc4\x83 de c\xc4\x83tre URSS la 28 iunie 1940, reintr\xc3\xa2nd \xc3\xaen componen\xc8\x9ba Rom\xc3\xa2niei \xc3\xaen perioada 1941-1944. Apoi, Bucovina de Nord a fost reocupat\xc4\x83 de c\xc4\x83tre URSS \xc3\xaen anul 1944 \xc8\x99i integrat\xc4\x83 \xc3\xaen componen\xc8\x9ba RSS Ucrainene._NEWLINE_\xc3\x8encep\xc3\xa2nd din anul 1991, satul Ispas face parte din raionul Vijni\xc8\x9ba al regiunii Cern\xc4\x83u\xc8\x9bi din cadrul Ucrainei independente. Conform recens\xc4\x83m\xc3\xa2ntului din 1989, num\xc4\x83rul locuitorilor care s-au declarat rom\xc3\xa2ni plus moldoveni era de 23 (17+6), adic\xc4\x83 0,53% din popula\xc8\x9bia localit\xc4\x83\xc8\x9bii . \xc3\x8en prezent, satul are 4.440 locuitori, preponderent ucraineni.'